Papersnake/gushiwen huggingface dataset:
钟山解讲诗
萧统（南北朝）

清宵出望园，诘晨届钟岭。轮动文学乘，笳鸣宾从静。

暾出岩隐光，月落林馀影。札纷八桂密，坡陁再城永。

伊予爱丘壑，登高至节景。迢递睹千室，迤逦观万顷。

即事已如斯，重兹游胜境。精理既已详，玄言亦兼逞。

方知蕙带人，嚣虚成易屏。眺瞻情未终，龙镜忽游骋。

非曰乐逸游，意欲识箕颍。
和傅侍郎鹿鸣宴韵二首
刘宰（宋代）

先生谠覆在延英，早岁金瓯已覆名。
自古正人羞枉尺，祗今公覆有持衡。
九重闻道将飞韶，一水何妨缓作程。
莫笑由家去天远，春来野草亦敷荣。
九月七日夜梦王元规诘旦其弟元矩适相访感而作诗一首
程俱（宋代）

故人入幽梦，彷佛平生怀。心知九泉隔，意象惨不开。

哦诗不成九，惝恍谁能裁。曰此萧爽士，宁当没黄埃。

清晨客在门，乃自乌衣来。典刑见难弟，共叹一息乖。

幽明不可诘，此梦何为哉。回观南园道，微径已蒿莱。
咏史上·申屠嘉
陈普（宋代）

汉四十年几丞相，蹶张丞相冷如冰。
两京礼乐何堪自，薄有申屠与宋弘。
六幺令·倒冠一笑
辛弃疾（宋代）

倒冠一笑，华发玉簪折。阳关自来凄断，却怪歌声滑。放浪儿童归舍，莫恼比邻鸭。水连山接。看君归兴，如醉中醒、梦中觉。
江上吴侬问我，一一烦君说。坐客尊酒频空，剩欠真珠压。手把鱼竿未稳，长向沧浪学。问愁谁怯。可堪杨柳，先作东风满城雪。
春寒
周密（宋代）

连日春寒不上楼，画屏斜掩梦悠悠。梅花吹尽成香雪，帘外东风未肯休。
龙门八咏 阙口
刘长卿（唐代）

秋山日摇落，秋水急波澜。独见鱼龙气，长令烟雨寒。

谁穷造化力，空向两崖看。
题花木翎毛画（二首）
叶子奇（明代）

濛濛花上雾，五月海榴红。
幽禽哢晴昼，叶底听惺憁。
宿僧寺
郑伯玉（宋代）

亭宇无庙落叶天，西风一榻称高眠。
夜深更爱松间月，破碎清光落枕前。
东风第一枝（元夕）
曹勋（宋代）

宝苑明春，青霞射晚，六幕云闲风静。茂林修竹昂霄，素月照人澄莹。梅花十顷，递暗香、琼瑶真景。散万斛金莲，崇山秀岭，尽开花径。

真个好、月灯相映。真个乐、圣驾游幸。四部箫韶，群仙奏乐，万光耀境。玉华不夜，向洞天、暖烟回冷。好大家、酒色醺醺，任教漏移花影。
蒙知府宠示秋日郡圃佳制遂侍杖屦逍遥林水间
陈与义（宋代）

竹际笙簧起，回听众籁微。
时陪物外赏，肯念日斜阳。
草色违秋意，池光净客衣。
吟公清绝句，政尔不能肥。
春日六绝句
杨万里（宋代）

远目随天去，斜阳著树明。
犬知何处吠，人在半山行。
次韵彥正兄见寄
郭印（宋代）

转食柅东州，安閒遂忘归。
兰斋寒灯话，忽作一年违。
江流鲤鱼远，但见鸿雁飞。
缄封一再启，字字蝇头微。
书词与诗意，彷佛聆音徽。
君如初生月，浮云翳其辉。
清光毕竟满，安用长嘘欷。
勉哉辨此心，正直神所依。
丁未除夕前二日休假感怀
陆游（宋代）

挂冠神武莫踌躇，家具何妨载鹿车。
怨谤相乘真市虎，技能已尽似黔驴。
黄金散後犹耽酒，白发生来更爱书。
新岁定寻林下约，一觞一咏未成疏。
答俞簿
徐积（宋代）

诗者为乐章，所以贵声调。我虽好之笃，子乃得之妙。

子妙既相逢，如何慰病翁。有时闻数阕，尽日想清风。
予往来秦熙汧陇间不啻十数年时闻下里之歌远
李复（宋代）

东来健儿身手长，不随伍籍习弓鎗。
何须官廪请租税，白昼衣食出道傍。
偶见官舍梅花作
刘翼（宋代）

书中有种复何愁，酒兴诗狂卒未休。
莫唱横塘断肠句，不堪斜日独登楼。
松岩八景 其五 岩桂秋香
张吉（明代）

朝眠岩顶云，莫醉岩底石。岩花不知老，香堕几千尺。
次韵黄鲁直效进
苏轼（宋代）

士作岁寒知松柏诗龙蛰虽高卧，鸡鸣不废时。
炎凉徒自变，茂悦两相知。
已负栋梁质，肯为儿女姿。
那忧霜贸贸，未喜日迟迟。
难与夏虫语，永无秋实悲。
谁知此植物，亦解秉天彝。
别天台
赵企（宋代）

携家隐青山，青山不我留。
遣我出山去，再拜辞丹丘。
王命急星火，驾言促西游。
朝游白云城，暮宿黄花洲。
佳人牵我衣，拘断不回头。
路傍立樵叟，问我何所求。
长安美少年，气概凌清秋。
鸾台与凤阁，一一皆俊游。
掉臂尔欲往，独不愧且羞。
此言真吾药，口讷不易酬。
我本麋鹿性，直与山林投。
云何就冷局，岁月空悠悠。
原公看我还，长歌赋归休。
出县
陆游（宋代）

匆匆簿领不堪论，出宿聊宽久客魂。
稻垄牛行泥活活，野塘桥客雨昏昏。
槿篱护药才通径，竹笕分泉自遍村。
归计未成留亦好，愁肠不用遶吴门。
落梅
胡仲弓（宋代）

花本无情却有情，谁将开落拟浮生。
盈虚自是天机事，错认楼前羌笛声。
往季家市路经孤山口占一绝
朱宝廉（清代）

布谷声声向耳啼，远墟近埭碧焑迷。山灵笑我饥驱甚，来往何曾蹑磴梯。
家山
陆游（宋代）

鹿食苹时犹命侣，鹤冲霄後尚思归。
家山不忍何山隐，稽首虚空忏昨非。
早秋山中作
王维（唐代）

无才不敢累明时，思向东溪守故篱。
岂厌尚平婚嫁早，却嫌陶令去官迟。
草间蛩响临秋急，山里蝉声薄暮悲。
寂寞柴门人不到，空林独与白云期。
送康判官往新安（一作皇甫冉诗）
刘长卿（唐代）

不向新安去，那知江路长。猿声近庐霍，水色胜潇湘。

驿路收残雨，渔家带夕阳。何须愁旅泊，使者有辉光。
赠吴子野道人
苏辙（宋代）

食无酒肉腹亦饱，室无妻妾身自好。
世间深重未肯回，达士清虚辄先了。
眼看鸿鹄薄云汉，长笑驽骀安栈皂。
腹中夜气何郁郁，海底朝阳常杲杲。
一廛不顾旧山深，万里来看故人老。
空车独载王阳橐，远游屡食安期枣。
东州相逢真邂逅，南国思归又惊矫。
道成若见王方平，背疗莫念麻姑爪。
天申节放生
王十朋（宋代）

夫子钓不纲，仁心戒尽物。君子远庖厨，孟轲论仁术。

生鱼舍子远，兽网祝天乙。于牣文王沼，灵德寿周室。

唐置放生池，天下八十一。至今湖州碑，辉耀鲁公笔。

我宋仁如天，神武而不杀。华夏及蛮貊，卵胎暨化湿。

皆归好生德，惟恐一物失。清源号佛国，此典胡独缺。

耽耽举子场，馥馥荷华隰。诞节逢千秋，锡宴遍郡邑。

何以寿吾君，故事修遗逸。鱼鳖族至微，端赖尺水活。

况兹十亩池，中含千里阔。郭索行草泥，玄夫巢莲叶。

长须及众鳞，巨细各俦匹。圉圉复洋洋，生意俱可必。

永逃数罟忧，咸被中孚吉。中有六六鱼，聊兹友螾蛭。

一朝得云雨，龙门变凡质。岁旱当作霖，莫忘池中日。
古别意
寇准（宋代）

水萤光淡晓色寒，庭除索寞星河残。
清樽酒尽艳歌阕，离人欲去肝肠绝。
露荷香散西风惊，征车渐远闻鸡鸣。
深闺从此泣秋扇，梦魂长在辽阳城。
读仲韬东皋集漫题
赵执端（清代）

束发慕通达，呫哔二十年。五谷不能分，安知衣食端。

瓠叶与槐不，所遇良迍邅。旧业浸以荒，五亩成石田。

贤哉北郭生，丘壑甘栖盘。戴笠狎风雨，负耒乘云烟。

犯晓腰镰出，斜阳饮犊还。辍耕古原上，长吟秋树前。

新诗亦已清，岁功良足观。顾我无所成，壮志徒颓然。

愿为沮与溺，耦耕南亩间。
自赞
释清了（宋代）

信口胡说，七差八错。万劫千生，不妨快活。情愿生形形色色轮回，肯求诸圣解说。

谁言遍界没遮栏，雨过青山云一抹。
惠山诗次先淮海同东坡先生酬和韵三首 其一
秦堈（明代）

六丁握神斧，搥破云根苍。嵌空寒液迸，辟此漪澜堂。

堂前罗松寒，白鹤从空翔。掬水偶一盥，莹然冰玉光。

沦茗色味绝，入口回清香。独立出尘表，旷然百虑忘。
北湖水月
王橚（宋代）

奁镜平开碧四围，百重山里亦希奇。
写成万古空明趣，只为中秋一首诗。
寄李希膺二首
胡仲弓（宋代）

醉倚危栏望海鲸，乍看潮落又潮生。
眼中世界粟来大，身外乾坤叶样轻。
鸥鹭行藏无俗迹，鱼龙变化讵虚声。
冥搜误入蛮烟去，只恐梅花句未清。
十二时 送蒲衣子入山
屈大均（明代）

送君归，乱山归去，婚嫁参差都了。向竟似、无情春杳。

不使莺花缠绕。玩弄清寒，沉酣玉醴，怕不成仙道。

日养寿、影减婵娟，却笑蔡家，犹爱纤纤姑爪。

颜未衰，心花意蕊，况有十分光姣。镜里复红，分明大药，不在丹干好。

引啸时有风，飞身欲在烟杪。

恨此生、茅龙未遍，五岳犹牵怀抱。莫学庐耽，片片毛羽，拂尽洲和岛。

恐去家未久，归来但见华表。
自咏
石沆（明代）

我有安乐处，名为建德乡。
唱于风起籁，虚白月生光。
自谓青云馆，何惭绿野堂。
傍窗低竹几，临水小绳床。
居士斋时卧，先生醉后狂。
眼前无异物，身外有余粮。
蔬食寻常饭，荤腥间或尝。
净神三遍咒，暖室一炉香。
念念归真境，心心向道场。
世间安饱事，一切不思量。
和萧伯振祷雨
杨万里（宋代）

云气微升又霍然，丘疑数点长三川。
渚东粳稻今无雨，社曲桑麻莫问天。
饿死何愁更平糴，野夫半去只荒田。
未辞托命长鑱柄，黄独那能支一年。
魏茶马生日
魏了翁（宋代）

南渡波流荡潏中，绍兴御史最清忠。
和戎二字皋时论，用世诸清尚祖风。
弹压峡江群啸静，指麾边市虏资空。
盛心未必荣三锡，且喜朝廷答有功。
赠回雪
李群玉（唐代）

回雪舞萦盈，萦盈若回雪。腰支一把玉，只恐风吹折。

如能买一笑，满斗量明月。安得金莲花，步步承罗袜。
铅山道中小休
陈渊（宋代）

秋阳如猎火，四顾不可避。肩舆得微阴，休此仆夫瘁。

我生道途间，岁月七之四。山林固清远，及物乃初意。

黄云堆垄亩，早稻一尺穗。所欣居者乐，未敢叹劳勚。

诏书宽逋负，豪吏不少置。民穷戒勿扰，天下适无事。
孤青峰
蔡元厉（宋代）

琳馆松扉白昼扃，参鸾人去已冥冥。
天开远画楼台古，地得遗冥草木灵。
万壑野云晴酿雨，一池秋水夜涵星。
麻姑仙驭今何在，槛外孤峰晚更青。
遥题药地禅师青原新得瀑泉 其四
陈子升（明代）

不肯常升讲法台，只应随意把山开。为怜旧友相如渴，片札将泉过岭来。
白鹭儿
刘禹锡（唐代）

白鹭儿，最高格。
毛衣新成雪不敌，众禽喧呼独凝寂。
孤眠芊芊草，久立潺潺石。
前山正无云，飞去入遥碧。
普明院
陈延龄（宋代）

普明禅寺隐岩坰，狂客重来酒未醒。
云气竟拖龙尾白，山容尽比拂头青。
松林深处谁家屋，村墅斜阳若个亭。
莫问笑谈归去晚，有诗留与赤松听。
雍熙僧舍偶书
黄溍（元代）

幽窗悄无寐，落叶不可数。风惊叶间露，中宵听成雨。

起视天正碧，万里若垂宇。兹予亦何为，兀兀守环堵。
白河逢雁
刘敞（宋代）

白河见归雁，顾我影徘徊。
忆昔从此逝，相看经岁回。
春生聊自乐，乡近不须哀。
为问经南国，能无尺素来。
麦讱轩年兄寿八十庭列十老丈夫子赋贺
郭棐（明代）

五羊居近列仙都，君握长生不老符。华发三千金鼎就，庭兰十老锦云铺。

图开函谷关中景，酒献蓬山碧玉壶。从此百灵廷上算，又增名入阆风图。
不感
华岳（宋代）

十年忧患客江城，双鬓萧萧已不禁。
多病不逢医国手，感怀徙不济时心。
西风吹梦夜寒悄，黄叶满阶秋意深。
休笑当年杜陵老，白头今亦不胜簪。
连雪后迎春忆旧十二韵
徐渭（明代）

土牛一夕添神采，雨霰连朝妒客鞋。邀队本期相跳踯，踏游不客只挤排。

冰牢北斗璿玑涩，冻滑东郊仗引乖。老病似虫吟荜窦，少年如梦忆莲𥱼。

飞香塞巷堪经宿，立帽平檐别墁街。夺綵连毬追宝马，争梅带雪上金钗。

花房醉客槌朱鹭，水店垆姬馔紫鲑。小市温淘槐尽叶，贵筵饼饵韭初荄。

萧条邑里难如昨，想象风光未必皆。是处从今趺尽草，中央偏我立如柴。

一隅掩鼻真成笑，七字瞒心戏作俳。青帝秪今何处去，勾芒一似不曾来。
简立之
李处权（宋代）

税驾居邻古寺中，高堂永日笑言同。
山云浓淡未成雨，溪竹飘萧先得风。
短发只从今岁白，衰颜无复少时红。
君家酿熟能分我，一醉端令万事空。
陇上遇雨
刘跂（宋代）

陇上怕雨竟遇雨，空山路穷避无所。昆阳之战飞屋瓦，白登之无矢交下。

从者散去马可怜，故人借我非我马。上坡历块已攲侧，下坡流滑攒四脚。

既偾而起倏复颠，堕策失辔心茫然。从者好在无自苦，履穿衣敝吾偿汝。

我亦短褐不得完，挂树一裂长尺五。此生辛勤身不辞，七岁娇女三岁儿。

泥涂模糊啼午饥，买饼一百汝勿啼。滹沱麦饭芜蒌粥，咄汝岂得长食肉。

仰天长叹冠缨绝，下马纳屦踵亦决。张仪舌在虽自知，范叔衣寒一何切。

人生贫贱乌足悲，行吟不顾妻骂随。寄声公等勿诮我，富贵莫忘牛衣时。
离滁阳
潘阆（宋代）

长亭黄叶正纷纷，一曲骊歌酒十分。
须信滁阳人有意，满城来送散参军。
碧落洞四首
杨万里（宋代）

洞里仙人枉费功，凿江屈曲做神通。
千荣万绕留江住，毕竟奔流入峡中。
边雁
陈恭尹（清代）

南北家何在，其生无定居。避人犹有弋，寄汉已无书。

沙碛将难久，江湖迥自如。岁寒天路永，归翮莫徐徐。
摸鱼儿（登凤凰台）
梁栋（宋代）

枕寒流、碧萦衣带，高台平与云倚。燕来莺去谁为主，磨灭谪仙倚墨。愁思里。待说与山灵，还又羞拈起。箫韶已矣。甚竹实风摧，桐阴雨瘦，景物变新丽。

江山在，认得刘郎何寄。年来声誉休废。英雄不博胭脂井，谁念故人衰悴。时有几。便凤去台空，莫厌频游此。兴亡过耳。任北雪迷空，东风换绿，都付梦和醉。
秋感 其一
谭钟钧（清代）

资阳落拓赋闲居，万感苍茫夕照余。不信才华仇福命，敢因科第薄诗书。

沧桑今古残棋局，睥睨乾坤一草庐。烈士壮怀频起舞，《阴符》读罢夜窗虚。
游碧落洞同李兟诸公
冯慜（宋代）

绝景尘不到，暂游神已清。云岫敛晴色，风桂含秋声。

自得泉石兴，谁贪轩冕荣。巢由值兹室，必无箕颍名。
礼密庵塔
释居简（宋代）

监本白拈贼，行家福建僧。分甘行异类，名不挂传灯。

一句定宗旨，通身是葛藤。葛藤桩倒也，此道复中兴。
歌
万回（唐代）

黑白两回开佛眼，不系一法出莲丛。真空不坏灵智性，妙用恒莲无作功。

圣智本来成佛道，寂光非照自圆通。
游鸡鸣寺和伍助教朝宾 其四
龚敩（明代）

鸡鸣之上接清庙，画栋翚飞出林杪。马埒风高苜蓿秋，凤台日上梧桐晓。

云消天宇山色明，潮落江堤水声小。垂老何因乐意多，吾皇整顿乾坤了。
次韵周邠寄雁荡山图二首
苏轼（宋代）

指点先凭采药翁，丹青化出大槐宫。
眼明小阁浮烟翠，齿冷新诗嚼雪风。
二华行观雄陕右，九仙今已压京东。
（将赴河中，密迩太华，九仙在东武，奇秀不灭雁荡也。
）此生的有寻山分，已觉温台落手中。
西湖三载与君同，马入尘埃鹤入笼。
东海独来看出日，石桥先去踏长虹。
遥知别后添华发，时向樽前说病翁。
所恨蜀山君未见，他年携手醉郫筒。
送僧无言归山
司空曙（唐代）

袈裟出尘外，山径几盘缘。人到白云树，鹤沉青草田。

龛泉朝请盥，松籁夜和禅。自昔闻多学，逍遥注一篇。
拟寒山寺 其八十六
释怀深（宋代）

人身苟无业，生死何足疑。生也不须恋，一亦不须悲。

一身真逆旅，万事皆儿嬉。请来绿岩畔，与君歌紫芝。
遂茶使赵伯川赴阙
度正（宋代）

三王垂世何煌煌，诗书所称周尤长。
虽云积累日源远，其实本支由宗强。
内环旦奭扶九陆，外列毛原镇四方。
宣王中兴恢大业，复有虎臣如鹰扬。
卜年过历前未有，邈哉夏商矧汉唐。
后家揖逊古舜禹，建宗作屏周成康。
巍乎神庙有遗训，作而新之进厥良。
振振信厚皆麟趾，翽翽羽仪多凤凰。
扶持天日岂易事，往岁一段尤辉光。
无何谗口乱白黑，至欲疏远空藩墙。
天相宗社迄感悟，重惟孤立当懲创。
有伟丈夫在远外，是尝拒贼贼莫伤。
渊洪胸次自磊磊，慷慨颜貌真堂堂。
吾君想象日已久，急下诏书来取将。
旁招俊乂第一义，理乱之机戒履霜。
名世之卿夫岂少，贵戚之卿人所望。
有怀器业得施用，感激为赋维城章。
句
释惠崇（宋代）

白浪分吴国，青山隔楚天。
美女篇
卢思道（南北朝）

京洛多妖艳，馀香爱物华。俱临邓渠水，共采邺园花。

时摇五明邓，聊驻七香车。情疏看笑浅，娇深眄欲斜。

微津染长黛，新溜湿轻纱。莫言人未解，随君独问家。
自画吾松小昆山二首 其二 长松高士图
董其昌（明代）

虬松绣青铜，峭壁立积铁。下有逃虚人，长啸空山裂。
题陈叔虎绣梅花扇
杨万里（宋代）

指下生寒影，针端即化工。冰痕将雪点，不受烛光融。
满江红（饯前政卢光祖赴鼎州幕席上作）
赵彦端（宋代）

津鼓冬冬，三老醉、知谁留得。都不记、琵琶洲畔，草青江碧。桃李春风吹不断，烟霞秋兴清无极。怅樽前、桂子有余香，曾相识。

残雨昼，初凉夕。高烛烂，新醅白。长歌断，欢意不如愁色。父老能寻循吏传，关河暂枉诸侯客。待日边、一纸诏黄飞，胜相忆。
挽方宜人二首
刘克庄（宋代）

贫道我儿孝，姑云此妇贤。
诸郎丹穴种，夫子玉堂仙。
□□□宁忍，煎胶法不传。
多情潘骑省，应赋悼亡篇。
所思
李中（五代）

解珮当时在洛滨，悠悠疑是梦中身。

自从物外无消息，花谢莺啼近十春。
登高凉山谒墓
陈廷光（宋代）

云气拥松楸，佳城生意幽。
扫残黄叶路，奠遍绿新篘。
想像音容在，瞻衣涕泗流。
东迁祷灵墓，端为护行舟。
赣县道中有怀晦庵用江东日暮云为韵作五诗寄
赵蕃（宋代）

去年过辞公，忽忽值春暮。
及今复兹时，而公在何处。
荆溪坡之居，濑上郊所赋。
公能蹑高踪，我岂遗野趣。
诗
陈琳（魏晋）

春天润九野。卉木涣油油。
红华纷晔晔。发秀曜中衢。
上张丞相十首
张元干（宋代）

衮绣春秋富，旂常事业新。
三迁推孟母，一德表商臣。
任重能知止，功成合保身。
傥容陪几杖，同访赤松人。
鹭鸶障子
张乔（唐代）

剪得机中如雪素，画为江上带丝禽。

闲来相对茅堂下，引出烟波万里心。
寄昭应王丞
杨巨源（唐代）

武皇金辂辗香尘，每岁朝元及此辰。光动泉心初浴日，

气蒸山此总成春。讴歌已入云韶曲，词赋方归侍从臣。

瑞霭朝朝犹望幸，天教赤县有诗人。
京口呈张合学
陈造（宋代）

色辞他日慰凄凉，别去吴山楚水长。
蚁国槐安消几梦，鹤归华表恐千霜。
安排久餍冷官饮，软语重登君子堂。
所惜将迎无暇日，妨人诗律悟濠梁。
仪真与公别后至西浦桥有怀
庄昶（明代）

东风一酌又离觞，欲别无言意更狂。西浦此鞭仍我马，扬州今夜是公航。

孤鸿北向心随去，江水东来梦与长。回首不知人近远，几行烟树入淮阳。
寄伯成
余观复（宋代）

昔别青梅酸，今来黄叶堕。
叶随却归根，窗隙见驹过。
大巧亦自然，小智空琐琐。
一言取封侯，千金贾奇祸。
达人知倚伏，去就无不可。
天公亦可为，妙用正在我。
春晖楼前玉绣毬十月试花
袁华（明代）

中园有嘉植，凌寒开一枝。粉香飘玉质，霜气薄璚肌。

岂愁冰雪妒，应负燕莺期。彷佛唐昌观，依稀后土祠。

抚时惊节序，对酒念暌离。太息风尘际，看花慰所思。
读南华杂篇述以五言十一章 其三 则阳
郭之奇（明代）

圣人饮人和，师天天可迓。世人相助消，安能以德借。

风非冬可反，冰非春可假。除日无残岁，除夕无冬夜。

万物几乘除，适我皆新藉。见见与闻闻，不用频相讶。

使人日畅然，国都旧陵舍。使人忽怒争，蛮触新参差。

游心于无穷，一吷何须诧。我思陆沉者，声销名亦卸。

未闻莽裂徒，获睹滋繁稼。可怜欲恶孽，翻作性情杷。

巧利资盗窃，智力引欺诈。五十九年非，方求六十罢。

蘧玉玉如人，卫灵灵孰嚇。合观丘里言，山泽俱旅亚。

阴阳异杀生，一气行冬夏。祸福本相环，名实分上下。

有名物之居，无名物之驾。谁能驾物虚，于此冥天化。
扬州 其二
郑燮（清代）

廿四桥边草径荒，新开小港透雷塘。画楼隐隐烟霞远，铁板铮铮树木凉。

文字岂能传太守，风流原不碍隋皇。量今酌古情何限，愿借东风作小狂。
十三夜秉文携诗见过
赵蕃（宋代）

餐玉我无术，点金君有方。
胡为仍各瘦，更复问何长。
月好桥同步，诗佳袖取将。
归来未成寐，看叶堕危黄。
水龙吟（溪中有浣衣石）
韩元吉（宋代）

乱山深处逢春，断魂更入桃源路。双双翠羽，溅溅流水，濛濛香雾。花里莺啼，水边人去，落红无数。恨刘郎鬓点，星星华发，空回首、伤春暮。

寂寞云间洞户。问当年、佳期何处。虹桥望断，琼楼深锁，如今谁住。绿满千岩，浣衣石上，倚风凝伫。料多情好在，也应笑我，却匆匆去。
珠帘
赵钟麒（宋代）

一桁斑斓画阁东，分明密字织来工。五光宝气雕栊璨，十色波纹烛采红。

玉押低垂金谷院，琼钩挂向蕊珠宫。艳他十里扬州路，捲上春风妩媚中。
颂古八首
释云（宋代）

春风有时恶，春风有时好。
人竞逐春风，却被春风恼。
寄桃源郑徵士 其四 境字
张孟兼（明代）

共话经年别，令人发深省。悠悠感飘蓬，恋恋依乡井。

漫尔结茅屋，遁迹桃源境。
送庄大夫绰赴鄂州守
程俱（宋代）

白首同经本命年，君临方面我归田。应无卫尉一钱直，空羡漆归三十篇。

麟阁功名应未晚，羊肠岐路莫争先。西归不待三年最，肯访柴门濲水边。
句
丘濬（宋代）

风腥蛮市合，日上瘅云红。
南乡子
沈唐（宋代）

朝观俯尧阶。宠拜新恩天上回。欢动边城十万户，民怀。荣见旌旗却再来。

清晓敞铃斋，庭下鸣鼍绮宴开。红袖两行频捧劝，金□利市应销十二钗。
题李氏山亭
徐玑（宋代）

斗建魁星地，城隅李氏亭。
竹高随路有，山静隔江青。
人在云间语，潮生户外汀。
凭高一长望，疑欲人沧溟。
蒙莫伯镕饷酒携即菁村元举山庄赏菊坐客皆称叹以诗二首谢 其二
葛胜仲（宋代）

迷涂不自觉，坐见六秩交。霜发凛无几，况此日夜凋。

所寄在酒盏，倾银不辞高。浇我磊块胸，那复气干霄。

手开赤泥封，不办呼孟劳。乍纾愁肠回，亦沃渴肺焦。

君甚似江州，愧我非姓陶。为僚且亲串，酌我非一朝。
晚步
家铉翁（宋代）

闭门自要身心敛，出户方知天地宽。
晚步中庭人不识，道余痴想白云端。
金陵杂兴二百首
苏泂（宋代）

东冶亭东转半山，栽松庵外万琅玕。
重来钟阜同僧话，回顾城中几客闲。
赠祝华封更号东岱 其二
倪元璐（明代）

豪襟似欲叩天关，呼我何堪住世间。乍识更生名是向，因知元结字为山。

此时申甫藩宣降，他日云亭封禅还。一自华封三祝后，高山遮矣迥难攀。
太华寺席上文似山咏郭舟屋
杨慎（明代）

仙人掌上梵王台，雨霁秋清望眼开。湖势欲浮双塔去，山形如拥五华来。

摩天鹳鹤窥明镜，呷浪鱼龙引渡杯。金碧西南无此景，为君扶病一徘徊。
守关
刘季孙（宋代）

晨鸡三叫末开关，留滞行人更解鞍。却上月明高处立，晓风吹面作清寒。
奉酬山甫
米芾（宋代）

每登鉴远楼，下视皇天荡。思挹落落人，凭栏揽万象。

忽逢西浦士，谈彩何萧旷。养成谷口名，行见青藜杖。

山色且淡浓，沤鹭翩下上。渔舟何者子，伫目看烟浪。
和邓善之秋兴二首
戴表元（宋代）

鹤化城犹在，龙移井未枯。
百年吾道半，六合此身孤。
西山栽花屋，东风卖酒垆。
徉狂觅耆旧，处处土音殊。
摸鱼儿 酒间答星期四叠前韵
曹溶（明代）

别吴州、便穿荒圃，此中应蓄深思。嘹嘹哀雁清笳外，铁甲往来何驶。

君司矣。且玩弄垂虹，鲁望吟残水。故人杯里。有松籁疑弦，鱼梁近画，莫湿感时袂。

浮沉处，游侠难逢轵里。丹砂转讶成米。男儿胸次多冰雪，兴到谁嫌腾起。

眼底事。怪几日、浓阴未解如酣醉。痴肠可寄。愿花月常辉，天公注定，也似赤绳繫。
送郑楚客司法之岳阳
楼钥（宋代）

先生作赋真八吟，高处独步无古今。
少从三山来四明，一郡士子多青衿。
我尝学事六七载，膏馥沾丐资之深。
窃名文场掌帝制，至今不敢忘指南。
英英二子俱秀爽，遗以一经无籯金。
长公奉母上巴陵，念君远去因论心。
见君诗编笔虽敏，三叹未见朱弦音。
海濒熬波幸解组，未知宦路多岖嶔。
先生赋编更熟读，非止骈俪夸词林。
其中关键妙一世，字字谐协如鸣琴。
谈经况有著述在，持论肯为向与歆。
青箱但能世其业，前蹑隽轨将駸駸。
君家曾无锥可卓，迟次幸此突不黔。
不惟母老身非少，廉介又务循官箴。
量入为出可不谨，斤斤饥食寒有衾。
非求多藏第约己，瓶储纸裹迹可寻。
法曹持平守三尺，平反一笑神所临。
谨毋失己毋失人，同列当和时盍簪。
上官善事免旷职，首上尻高宜致钦。
岳阳楼号天下稀，地坼吴楚连衡郴。
洞庭漫汗天立壁，君山当中出青岑。
向来命名字以楚，宦游直到重湖浔。
登楼谈笑领僚属，风流欣遇贤侯任。
君行应得江山助，新篇寄我毋浮沉。
掺祛欲言不尽意，更取濁酒从君斟。
题羲之墨沼图
魏时敏（明代）

风流晋右军，千古播清芬。羽客鸣寒磬，幽人坐白云。

鸥波生笔阵，墨沼乱鹅群。却笑曾书破，羊欣白练裙。
次韵向宪见赠三首 其三
洪适（宋代）

河东空有赋，人不道扬雄。贵贱云泥隔，寅缘井邑同。

平番依列宿，谈笑霁威风。终赖帡幪力，能成尺寸功。
城中小筑新成夏月馀凉堪贾虽仅容膝亦颇远俗漫裁十律以畅幽襟 其九
邓云霄（明代）

埋照逃虚只自知，壮心消尽学呆痴。爱看潇洒频调鹤，厌见赢输懒下棋。

万卷书淫何日了，半生诗癖倩谁医？续骚不用为天问，造化元来是小儿。
同甘存之区君玉游蒲涧次长公韵
李之世（明代）

古寺荒凉夕照前，空馀石壁泻流泉。行穿宿莽千迷道，却望悬崖一线天。

涧底有蒲堪服食，山中无榻可安禅。依稀似识曾游地，莫是前身白鹤仙。
偈颂一百四十二首 其五十六
释广闻（宋代）

过去一年复一年，未来一日是一日。拶到力尽神疲，依旧正好著力。
和安秀才次晋昌居士留题壁石
林逋（宋代）

岑寂衡门题凤处，岭云庭树似无依。
湖滨儜立应相望，一信樵风晚未归。
官舍书事二首
张士逊（宋代）

官舍如僧舍，翛然万虑清。
等闲无客到，容易有苔生。
送万敏中之金陵
徐淮（明代）

买舟又上金陵去，风物应怜庾信才。
旧燕能言王谢事，夕阳空照凤凰台。
江边商女犹教曲，店下吴姬正压醅。
紫府青府风雨近，莫因登眺久徘徊。
枫岭
郑沄（清代）

诘旦辞霞关，薄暮越枫岭。危途极蜿蜒，深谷转荒梗。

时当积雨后，行冲湿云冷。斜景无停晖，回飙有虚警。

远从双峰罅，稍辨只堠影。巉巉欲崩石，兀兀最高顶。

我登力已疲，我仆力犹猛。俄陵百丈梯，忽蹑九仞井。

中休势疑惰，蓄锐思一逞。攀援杂藤葛，杳霭惑畦町。

霜林如美人，袨服不尚褧。又如韶颜翁，觞罢春酩酊。

颇忆风雷朝，振响落悬瘿。感时辄惊暮，念别益含哽。

蛮天梦不到，海峤路多迥。苦辛伴童奴，栖遁愧箕颍。

何由免崎岖，垂堂日三省。
出塞
张易之（唐代）

侠客重恩光，骏马饰金装。瞥闻传羽檄，驰突救边荒。

转战磨笄地，横行戴斗乡。将军占太白，小妇怨流黄。

騕褭青丝骑，娉婷红粉妆。一春莺度曲，八月雁成行。

谁堪坐秋思，罗袖拂空床。
元旦
区越（明代）

东风昨夜到，送喜入城来。仗尔春阳力，千门万户开。
吴兴北亭与邦直别
孙一元（明代）

青松盘巨壑，不受人间尘。鸑雏异众鸟，自饮砥柱津。

群情贵苟合，难以保厥真。吾与夫君交，终始道相亲。

同撷云中草，还寻天上春。一朝来告别，去作上国宾。

正值岁时暮，况与豺虎邻。咽涕重感伤，手挽君车轮。

寒禽各啸侣，落木亦悲辛。惟愿君归来，卧此清涧滨。
寄潘先生
王十朋（宋代）

萧疏鬓发老安仁，才出人头未免贫。书剑一生长肮脏，齑盐到处只酸辛。

招提夜永眠无室，绛帐春寒坐乏茵。莫怪闇梨不具眼，先生未见宰官身。
塞下曲四首·其一
常建（唐代）

玉帛朝回望帝乡，乌孙归去不称王。
天涯静处无征战，兵气销为日月光。
登榕溪阁
蔡戡（宋代）

公余赢得暂时休，归骑匆匆更少留。
古木千章环美荫，危亭百尺枕清流。
诗翁仙去留遗迹，病守重来访昔游。
坐久西山衔落照，一行鸥鹭起汀洲。
车中即见四首 其一 虹影
郭之奇（明代）

虹桥天际远，影落晚霞明。风卷垂幽谷，依稀饮涧生。
挽张南轩先生八首
彭龟年（宋代）

拱璧堕泥涂，康瓠置坛墠。
天心与人事，颇似好乖舛。
贤愚真是非，每向死生辨。
哀荣若相迕，遗恨常不免。
前年建安公，罹此二气沴。
今年公复死，殒我一世善。
龙文百斛鼎，功在白玉铉。
斯人太薄命，长苦乐事鲜。
时因思贤忧，终夕长展转。
梅径
刘跂（宋代）

幸蒙托根地，历历令著行。莫遣桃李妖，压我玉雪香。
醉妆词·者边走
王衍（五代）

者边走，那边走，只是寻花柳。那边走，者边走，莫厌金杯酒。
漫兴 其二
薛宁廷（清代）

地接南山万林竹，风雨萧萧动新绿，五眼泉喷水百斛。

坐来濯尽京洛尘，枯澹未妨食无肉。
挽许主簿
李处权（宋代）

攘攘谁逃死，黄泉不独君。
官书载考，五举擅多文。
异日辽东鹤，当年冀北群。
承家知有子，翮就看摩云。
闻范秀才自蜀游江湖
杜牧（唐代）

蜀道下湘渚，客帆应不迷。江分三峡响，山并九华齐。

秋泊雁初宿，夜吟猿乍啼。归时慎行李，莫到石城西。
送吉州阎使君入道二首
戎昱（唐代）

闻道桃源去，尘心忽自悲。余当从宦日，君是弃官时。

金汞封仙骨，灵津咽玉池。受传三箓备，起坐五云随。

洞里花常发，人间鬓易衰。他年会相访，莫作烂柯棋。

庐陵太守近隳官，霞帔初朝五帝坛。风过鬼神延受箓，

夜深龙虎卫烧丹。冰容入镜纤埃静，玉液添瓶漱齿寒。

莫遣桃花迷客路，千山万水访君难。
孤舟
张咏（宋代）

汴水汤汤，维舟中央。
其去也茫茫，其来也茫茫。
与其济兮，焉知古之人不同舟而乐康。
种仙灵毗（《本草》：淫羊蕾，即仙灵毗也）
柳宗元（唐代）

穷陋阙自养，疠气剧嚣烦。隆冬乏霜霰，日夕南风温。

杖藜下庭际，曳踵不及门。门有野田吏，慰我飘零魂。

及言有灵药，近在湘西原。服之不盈旬，蹩躠皆腾鶱.

笑忭前即吏，为我擢其根。蔚蔚遂充庭，英翘忽已繁。

晨起自采曝，杵臼通夜喧。灵和理内藏，攻疾贵自源。

拥覆逃积雾，伸舒委馀暄。奇功苟可征，宁复资兰荪。

我闻畸人术，一气中夜存。能令深深息，呼吸还归跟。

疏放固难效，且以药饵论。痿者不忘起，穷者宁复言。

神哉辅吾足，幸及儿女奔。
次韵季弟善权阻雪古风
李纲（宋代）

岁晏江南三尺雪，奕奕瀌瀌遂连月。意浓岂是天纲疏，势重便疑坤轴折。

溪行小艇碎琼瑶，自胜缟带随车辙。暝投兰若寄僧房，更觉千岩鸟飞绝。

忆昔宣和全盛年，嘉瑞应期来自天。千官朝贺未央里，仰视龙尾垂蜿蜒。

珠树莹煌青琐闼，玉花浮动苍龙阙。但将歌舞赏清妍，肯信山河会分裂。

自从国步多艰难，胡骑长驱窥汉关。阴风惨淡随杀气，见雪翻使摧心颜。

古来治理初无别，中国浸强胡浸灭。坐令和气变阳春，肉食于今未宜忽。

迂愚放逐恩已宽，敢惮道远貂裘寒。空馀炯炯寸心赤，中夜不寐忧千端。

素发飘萧头已满，百年光景行将半。未知梦幻此生中，几回看雪光凌乱。

会当扫动豺狼穴，国耻乘时须一雪。酒酣拔剑斫地歌，心胆开张五情热。

中兴之运我期皇，江汉更洒累臣血。
题汪尉立之快合
王炎（宋代）

市廛属耳太喧嚣，林薮藏身又寂寥。
负郭面溪开小合，个中登览独逍遥。
秋夜漫兴
方达圣（清代）

座间无客懒衔杯，曳杖阶前自往回。星拱素娥当碧落，叶随青女下苍苔。

愁如篱菊迎秋发，心似炉香傍夜灰。赖有老庄常作伴，一回相对一悠哉。
次韵任解元喜雨二首
陈造（宋代）

寄语今年主雨神，当知小雨未康屯。
人心正切滂沱望，农事深愁晼晚春。
朽壤旧尝封蚁穴，停云空复叠鱼鳞。
鯫生宿蕴天人学，无计王前拜手陈。
宿驿奥
王十朋（宋代）

未是他乡客，思家已断魂。明朝春色好，宿处近花村。
题陈山人所居
郑岳（明代）

山居成小聚，野戍杂耕屯。鸡犬时登屋，轩车少过门。

高舂含暮景，芳树漏春痕。风物居然别，桃源何处村。
少室山卓剑峰
秦略（金朝）

神威洗尽世间雠，电歇雷閒怒气收。一柄太阿留少室，却擎空掌华山头。
酹江月（题泽翁梅轴后）
王柏（宋代）

今岁腊前，苦无多寒色、梅花先白。可惜横斜清浅处，谁访孤山仙客。玉勒寻芳，金尊护冷，定与心期隔。夜阑人悄，可无一段春月。

怕它香已飘零，罗浮梦断，不与东君接。买得鹅千幅绢，留取天然标格。老梅梢癯，蕊圆须健，不放风骚歇。花光何处，儿孙声价方彻。
美人尝茶行
崔珏（唐代）

云鬟枕落困春泥，玉郎为碾瑟瑟尘。闲教鹦鹉啄窗响，

和娇扶起浓睡人。银瓶贮泉水一掬，松雨声来乳花熟。

朱唇啜破绿云时，咽入香喉爽红玉。明眸渐开横秋水，

手拨丝簧醉心起。台时却坐推金筝，不语思量梦中事。
祈晴
虞俦（宋代）

何许龙蟠雨应求，参天老木古灵湫。
投诚已自刲鹅颈，激怒宁烦掷虎头。
南亩有人朝负耒，绝潢无客夜行舟。
寄言神物须终惠，为挽天河使倒流。
上运管张平国 其三
华岳（宋代）

雨洗芙蓉沃眼青，雪潭澄月照人明。铜民指点向民说，未比当年令尹清。
归雁亭
梅挚（宋代）

东风杨柳杏花飞，曾伴先生酒一户。
前辈风流那复见，小亭烟雨漫相思。
城边春草路南北，山下河梁人别离。
一尺短书湘水阔，年年愁绝雁归时。
秋宵吟·古帘空
姜夔（宋代）

古帘空，坠月皎。坐久西窗人悄。蛩吟苦，渐漏水丁丁，箭壶催晓。引凉颸、动翠葆。露脚斜飞云表。因嗟念，似去国情怀，暮帆烟草。带眼销磨，为近日、愁多顿老。卫娘何在，宋玉归来，两地暗萦绕。摇落江枫早。嫩约无凭，幽梦又杳。但盈盈、泪洒单衣，今夕何夕恨未了。
送刘遵教赴河南佥事兼河北兵备
薛蕙（明代）

暂辍台中妙，兼分阃外名。两河开幕府，万里作长城。

却縠真堪帅，穰苴本善兵。追奔立表待，传檄据鞍成。

盗贼空三辅，烟尘扫北平。闾阎无夜警，部曲有春耕。

风劲吹龙角，云轻抱翠旌。遥占猛将气，偏逐使君行。
训蒙绝句 莫我知也夫三首
朱熹（宋代）

心即是天天即理，无行不与理相随。故言惟有天知我，天岂真如人有知。
赠孙先生
石介（宋代）

世无伯乐不识马，眼看骐骥如驽骀。
先生今年四十四，才似皋夔胡为哉。
泰山山下水照石，溪声濊濊白云堆。
我居其间构茅屋，先生先生归去来。
和黄恪斋月夜泛舟
李一契（明代）

谁将光景谢留连，好月随波落客边。九曲调高夷水棹，一篷风细剡溪船。

消磨尘鞅三山杳，妆点春光两岸妍。想到忘形花柳外，有怀多是在前川。
五老听松歌为严贡士赋
陈琏（明代）

我昔扁舟泛彭蠡，五老峰峦望中起。兴来飞步上层巅，万壑松声聒人耳。

清如绿绮调冰弦，潺潺石涧鸣寒泉。和如洞庭张广乐，珊珊环佩来群仙。

雄如昆阳破劲敌，铁骑奔腾响金革。壮如钱塘八月潮，巨浪洪涛互冲激。

须臾听罢风已停，千林万树寂无声。此时尘虑若冰释，一段襟怀如水清。

美人家住匡山麓，饱听松涛响岩谷。自从折桂上青云，归梦时时到书屋。

妙龄勋业宜勉之，昼锦荣归应可期。山中猿鹤拟相候，还听松声似旧时。
两头纤纤 其三
孔平仲（宋代）

两头纤纤枣子核，半白半黑纸上墨。腷腷膊膊手趁拍，磊磊落落山头石。
秉文同无父问屋普圆过予而归
赵蕃（宋代）

朝响疏疏不晻光，暮檐浏浏亦无长。
胡然可救焦枯厄，政尔能无湔祓方。
堆案文书小盘礴，并溪草树一徜徉。
君方问隐我思去，异日相望何有乡。
夜读苏州诗
蔡沈（宋代）

夜读苏州诗，襟怀尽冰雪。
飘飘关塞云，微微河汉月。
秋兰南窗前，清香静中发。
怀我千载心，岁晚更幽绝。
金丹诗四十八首 其四十八
张继先（宋代）

我身我命与天齐，只得金丹便出迷。灵质长来居玉殿，圣胎生就步云梯。

蜉蝣世界何须恋，螮蝀衣裳不必携。烹鍊虽然劳日月，出尘宜假一刀圭。
依韵和致政庞相公上巳约游集禧观不至
刘敞（宋代）

琳馆经春瑞气浮，当时曾约相车游。仙花又向庭中落，宫水还萦苑外流。

云路空思攀去鹤，沙堤犹忆问行牛。明年三月芳菲在，须把兰亭禊事脩。
念奴娇 寄云中完颜公
耶律履（宋代）

紫琼洼挂，算何年、砻琢云根山骨。理润坚温，知雅称、绝格风流骨物。

待价因循，一时奇遇，得失才容发。千金先许，玉堂初认仿佛。

老坡疑是前身，赤蛇宵吼，肯迟留扪拂。尚有当时耽玩趣，习气终难摩没。

更莫矜夸，武夷玉窦，千尺兴平窟。开奁发幂，隶僮已倦嗟咄。
木兰花慢 寄小芬二妹洛中
袁绶（清代）

指烟峦一角，认十载、旧欢场。记花坞题红，柳堤拾翠，春满江乡。

芳塘。半篙涨暖，约兰闺彩伴泛轻航。不识闲愁滋味，憨嬉九十韶光。

神伤。蓦地饮离觞。分袂怅河梁。纵雁足传情，蝇头寄恨，轮转柔肠。

凄凉。夜来细雨，慰无聊谁与话西窗。一夕心驰洛浦，梦回人隔潇湘。
新栽竹
白居易（唐代）

佐邑意不适，闭门秋草生。何以娱野性，种竹百馀茎。

见此溪上娱，忆得山中情。有时公事暇，尽日绕栏行。

勿言根未固，勿言阴未成。已觉庭宇内，稍稍有馀清。

最爱近窗卧，秋风枝有声。
次韵泌雨后
陈著（宋代）

秋来苦淫雨，转见我衰残。
余息朝阳露，危生风浪滩。
病深多梦药，凉早入披禅。
万事有天在，随时且放宽。
厄台寺三首
张耒（宋代）

诸佛苍然照殿楹，园光明满自然灯。
千年遗事无人问，馆后高眠久属僧。
次韵逊叔直门见寄兼请尧明同和
吕本中（宋代）

纷纷尘土计秋豪，忽送长江八月涛。陶令且为州祭酒，邓公才月掾功曹。

但看秋到犹絺绤，即是花时合缊袍。待得公归吾已老，满田荼蓼与谁薅。
偈三首 其三
释法一（宋代）

今年七十五，归作庵中主。珍重观世音，泥蛇吞石虎。
次盛元叙游九峰韵
左纬（宋代）

恰恰莺啼欲晓天，唤人担酒入林泉。沿崖觅路僧先引，选胜看山席屡迁。

心静掉头嫌鼓吹，酒狂挥手弄云烟。日斜数点残红下，芳草菲菲索醉眠。
郊庙歌辞。周宗庙乐舞辞。忠顺
佚名（唐代）

称文既表温柔德，示武须成蹈厉容。

缀兆疾舒皆应节，明明我祖乐无穷。
次韵燕泉司空和陶五首 其四 馀闲
黄衷（明代）

郴有何公岭，遥望富春山。山中读书客，归欤曾待年。

狂飙少静宇，惊濑非渟渊。嬉猱本樛木，鸣鹤仍青田。

齿发涉知命，稍悟天人间。物役恒在后，物理定于前。

眇眇泛泽士，茶灶留孤烟。如何清圣轨，芜没首阳巅。

百年爱长夏，晷刻皆馀闲。敢薄渗园傲，尔生同介然。
刀鱼
章型（清代）

赤壁当年遇好风，沈枪折戟水流红。至今幻作银刀状，不在江东便汉东。
汤婆次韵
谢铎（明代）

老来无复念专房，净扫蛾眉只素妆。
提瓮未能忘出汲，抱衾空自热中肠。
守宫分在聊随例，团扇恩深岂有常。
一点贞心只如水，不妨人世几炎凉。
洞庭连天楼
傅若金（元代）

崔嵬古庙压危沙，缥缈飞楼入断霞。
南极千峰迷楚越，西江众断混渝巴。
鲛人夜出风低草，龙女春还雨湿花。
北倚阑干望京国，故人何处认星槎？
咏史下·晋武帝
陈普（宋代）

杳杳羊车转掖庭，夕阳亭上北风腥。
纷纷羔膻趋河洛，为见深宫竹叶青。
次韵程给事寄赵少师三首 其一
赵抃（宋代）

去日莲花红朵朵，来时荷叶绿田田。临期更作四湖会，两两舟同李郭仙。
送徐仕亨复任荆门
刘珝（明代）

二十年前已识荆，荆州今复去专城。柳条解绾离人恨，河水长专故旧情。

阙下有人推孺子，江南到处说徐卿。也知骐骥终腾踏，高驾云车天上行。
径山白虎寺诗
朱翌（宋代）

绕郭寻好山，直北得睹径。
一重复一掩，间度略知名度峻。
溪声出左方，环玦步相应。
万木俨扶持，四山拥清润。
高疑星可摘，况乃斗之分。
诸分恨到晚，六月宜问信。
颇闻开山老，说法起众病。
坐受於菟降，了不怀寸刃。
山僧诧神通，辩口纷若磬。
我岂必胜哉，渠自有佛性。
十二岁自省
欧阳建（魏晋）

自古圣狂两路歧，算来原是错毫釐。群居博奕有谁省，终日遨游祇自痴。

孔孟曾颜皆可法，关闽濂洛总当期。如今身入宫墙里，尽改前愆与往非。
雪中观梅郑子寿畏寒不到
戴复古（宋代）

孤负溪桥雪与梅，怕寒不肯出门来。欲邀郑老同清赏，争得梅花六月开。
田园杂兴
张宣（明代）

郁郁桑叶青，灿灿榴花赤。余亦朝市人，爱此园林僻。

好动每招尤，静观多自得。园果何离离，随意熟堪摘。

上者供甘旨，次以留嘉客。客至谈世俗，辄浮以大白。

三径常荒芜，苔痕浸石壁。赖有数卷书，堪慰风雨夕。
春日会师瞿塘雨中王咏商水部见招同杨漪翁明府望巫山高处
熊昭宙（明代）

东风幕府对霞觞，雨夜论心兴转长。山入大夔分楚蜀，客从诗赋忆王杨。

夭桃花绽三春色，细草风生二月凉。终宴不知更漏促，醉来犹欲咏高唐。
寄丘深庵
曾僖（明代）

晓簪茉莉过丁塔，晚带槟榔去卖油。于今脚踏鸾坡路，回首都门曾记不。
观宗室曹夫人画 其二
释道潜（宋代）

华屋生知世胄荣，谁教天付与多能。西风白草牛羊晚，隐见横冈一两层。
赠逸人
黄希旦（宋代）

白云处士入云中，三尺焦琴百尺松。长啸一声寒涧远，千崖万壑起清风。
卮言 其一
田延年（清代）

残月如垂钩，潜鳞罢游戏。新月如张弓，征鸿侧身避。

蟾兔本无心，鱼雁胡多事。信从海上来，书自云中寄。

拆书复见信，就中有深意。上言疑其形，下言畏其势。
阻风茅山港
项安世（宋代）

日日南风费挽牵，江神知我意悠然。
小舟随水随风住，不羡千帆上水舡。
即席和丁首帅送行诗韵
魏了翁（宋代）

人生行止莫非天，去国重来十七年。
学自孔颜期有是，道非尧舜敢东前。
忧时正念梁瓯缺，视己当如赵璧全。
若得时清身不辱，尽教人道是登仙。
九日和于使君思上京亲故
皎然（唐代）

霁景满水国，我公望江城。碧山与黄花，烂熳多秋情。

摇落见松柏，岁寒比忠贞。欢娱在鸿都，是日思朝英。
阙题
陆文圭（元代）

区区抱瓮不辞劳，俯仰安能似桔槔。儿子从教耀车服，丈夫何用树旌旄。

但思有酒身无事，始信求田策最高。妄想虚憍无处著，退然敛手是英豪。
拂霓裳 邀袁箨庵看演珊瑚鞭传奇
徐石麒（清代）

尽商量。人生万事熟黄梁。收拾在，春风锦绣一奚囊。

英雄啼有泪，儿女笑生香。杜韦娘。趁当筵、歌舞拂霓裳。

风流况是，客座上，有周郎。摧拍了，不教弦管误宫商。

调高人语静，烛短酒杯长。谩端相。绣帘开、明月绕歌梁。
六代祖师画像赞·初祖达磨禅师
释正觉（宋代）

西付不了，东行相讨。
大乘气遥，少林春早。
九年面壁，求人而急。
少拜髓传，得嗣而贤。
芦华明月夜船转，水远天低秋色连。
游仙二首 其一
李彭（宋代）

昔日汉公昉，畦瓜真人旁。试此尘外姿，持献分甘芳。

神丹为之寿，千里还故乡。劾鼠得被具，妙处固难忘。

云生五亩宅，鸡犬亦得将。应持八琼文，往酬九霞觞。
文勋真赞
黄庭坚（宋代）

荣如辱如，谁丧谁得。
萃如嗟如，不见声色。
为吏不残，去其败群。
好贤喜士，黾勉而勤。
子克家，吾税驾。
舍几而寝，漠然即化。
眉目在图，慰尔时思。
蔼然粹温，似无恙时。
又和六首
刘克庄（宋代）

曾抗归田疏几封，天高殊未察微悰。
时人今雨谁相过，地主春风独见容。
取友肯遗沮桀溺，论功不下弃勾龙。
眉间黄色元无事，因拆诗筒一点浓。
三月二十三日海云摸病
范成大（宋代）

劝耕亭上往来频，四海萍浮老病身。
乱插山茶犹昨梦，重寻池病已残春。
惊心岁月东流水，过眼人情一哄尘。
赖有贻牟堪饱饭，道逢田畯且眉伸。
送别史友六首
敖陶孙（宋代）

诸君置膜外论，之子真个中人。
冀北何限千驷，东市初逢一麟。
云
释智圆（宋代）

冷照碧潭闲不极，静当青汉影弥分。
卷舒终合为霖雨，不向阳台惑楚君。
贞
方翥（宋代）

牛背稳如千斛舟，斜烟细雨任遨游。
春风草绿江南岸，不因人唤始回头。
追换刘平父二首
李吕（宋代）

奕世旗常记姓名，屏山道学蔼余馨。
流风与世为标的，好义於君见典型。
琴韵祗求追古意，吟怀偏喜帝林扃。
相逢恨晚情犹厚，怅望音容隔杳冥。
庆春宫
陈德武（宋代）

风送深冬，雪消残腊，天时人事相催。堂北迎萱，水东问柳，阿谁报道春回。土牛装罢，候葭琯、先飞律灰。宜春宝字，是处人家，罗绮筵开。
三年客里情怀。千里亲闱，一寸灵台。彩燕金钗，青丝生菜，还思纤手安排。韶光是也，可人的、如今再来。介他眉寿，但愿年年，春酒盈杯。
城隅别某
李舜臣（明代）

匹马送将违，心摇正欲飞。好依官道柳，且傍老莱衣。

草藉清尊满，花馀故树稀。平生君共我，独自夕阳归。
邽翠楼
张方平（宋代）

一川墟宇暮烟中，楼堞笼山气象雄。北路荒原戎子国，东坡断堑隗嚣宫。

马来洮海蕃城近，鹤去辽天越洞空。三十六程劳极目，陇云犹在故关东。
次韵王才元少师杂花 其一
李弥逊（宋代）

春风著物本无殊，姑射偏成玉雪肤。独笑浮花媚凡目，水边疏影不胜孤。
诗呈同院诸公 其一
张耒（宋代）

邓侯读书室，编简自相依。胝手焚膏写，疮肩满橐归。

业文从古有，裁句似公稀。欲挈空虚箧，从君乞贝玑。
酒后四句示梅山弟
陈著（宋代）

蒙蒙细雨湿春风，家在青山啼鸟中。
有酒可杯书可读，何须门外问穷通。
谢三郎赞
释了惠（宋代）

笠雨湿蓑烟，头陀于已圆。
一桡横到底，不踏浙江船。
谢人送兰 其一
朱熹（宋代）

幽独尘事屏，晼晚秋兰滋。芳馨不自媚，掩抑空相思。

晤对日方永，披丛露未晞。翛然发孤咏，九畹陈悲诗。
再登南楼怀元舆三首 其二
郭祥正（宋代）

忧患欣逢贤故人，南楼解榻振衣尘。赤壶频送兵厨酒，满酌能回老病春。
减字木兰花
张孝祥（宋代）

向来省户。谋国参伊吕。暂借良筹非再举。谈笑肃清三楚。

良辰上客徜佯。奏遍犹记传香。此日一尊相属，它时同在岩廊。
题德明都护熏堂
释德洪（宋代）

占丛浓碧绕虚堂，堂上仙郎戏比芳。香并蕙兰终漏泄，色同草木浪遮藏。

过墙山泼轩窗翠，吹鬓风生燕寝凉。敏豆才高家法在，要看落笔拥红妆。
烂石村
陈师道（宋代）

乱石何年烂，千林昨夜黄。
晓耕来鸟雀，麦垅纵牛羊。
投老须微禄，持身阙寸长。
洗心闻吉语，时事信难量。
有感
孔平仲（宋代）

末俗皆趋利，贫心独恶华。葛衣冬已晏，黍饭日将斜。

岳重渊骞伍，毫轻许史家。浩然忘世虑，书剑一生涯。
宿赤山岭
方一夔（宋代）

杖屦过山东，一重高一重。云烟呈晚色，雨露洗秋容。

偃蹇石伏虎，连蜷木寓龙。夜深横短笛，独宿最高峰。
出村有题
陈宗远（宋代）

一片青莎没古槎，满变流水浸琼沙。
早梅先点腊前蕊，败菊尚琼秋后花。
落叶尽随寒月少，好山还被晓云遮。
人生到处须回首，暗里流年损鬓华。
浣溪沙（饯别陈汉卿于张叔信后堂，席上用叔信韵）
管鉴（宋代）

金殿晨趋玉佩苍。君才久合侍龙章。花砖学士紫薇郎。

小试一麾行促诏，暂留千骑且飞觞。夜堂歌暖借春光。
金丹诗四十八首 其三十八
张继先（宋代）

扰扰寻师苦苦忙，但求神水是仙乡。荧煌一鼎镕金汁，灿烂三田湛玉浆。

夜半只知真火焥，房中不觉彩霞光。超凡一粒真堪重，始信蓬莱去路长。
高宗郊前朝献景灵宫二十一首
真宗（宋代）

有严大礼，对时休时。
情文则粲，蠲洁必清。
再临观兴，以专以精。
真游来格，永观厥成。
三桥诗 宜远
欧阳修（宋代）

朱栏明绿水，古柳照斜阳。何处偏宜望，清涟对女郎。
登巾山
游九言（宋代）

环走层冈马脱鞿，两峰平地玉颀颀。
南临澥岛金鳌涌，东望丛祠白鹤飞。
日出市声朝雾散，云沈海气暮潮归。
居尘却立尘埃表，徙倚天风振客衣。
和昙颖师四明十题·雪窦山
梅尧臣（宋代）

重云不藏春，深窦常有雪。
晓月号松猿，晴壁挂海霓。
终恍无心人，区区佩环玦。
越溪
郑东（元代）

三月雨晴天气新，老夫起整紫纶巾。岸花红白远迎棹，江燕去来低傍人。

冷面谁能憎俗子，好山吾得作比邻。明时独愧才卑拙，老大犹为江海臣。
移居小白村 其一
刘玺（清代）

野居无事洛之干，一杖逍遥任考槃。青玉映筐挑马齿，紫云摇壁斗鸡冠。

客登秋阁生毛羽，山向诗人露肺肝。林静月明高唤酒，又听渔唱过前滩。
送张平湖山远
许月卿（宋代）

殷勤来访别，去作子长游。
雪霁月清甚，天寒雁过不。
沙堤今相府，花苑古苏州。
归路梅花好，还来问白鸥。
古风赠谢与权行三首 其一
唐庚（宋代）

锦囊琭琭奇，经笥便便腹。几拟问天公，如何饭不足。

鸣鸮变好音，璞石琢良玉。为报采诗人，文翁能化蜀。
辞此庵和尚塔
释昙华（宋代）

道韵如山重，冰怀有纪纲。
一拳成活业，千古更无双。
松竹森森老，云山叠叠长。
洛阳无限意，对此一炉香。
送戴才美郎中出使襄汉
曹勋（宋代）

仕宦将相理所当，致君泽民则为良。
窍窍苟作儿女语，纷纷徒在鵷鹭行。
惟君英概吞七泽，早以闳略走黠羌。
天子神圣熟姓字，临遣亟自尚书郎。
密奉畴咨持玉节，荆襄将漕观施设。
小摅胸次浩不极，一辟土疆包有截。
江南梅开欲飞雪，老境何堪与君别。
可伫促召黄金阙，为贺收功三在杰。
怀旧诗九首 其四 伤王谌
沈约（南北朝）

长史体閒任，坦荡无外求。持身非诡遇，应物有虚舟。

心从朋好尽，形为欢宴留。欢宴未终毕，零落委山丘。
送赵子直帅蜀得须字二首
尤袤（宋代）

帝念西南在一隅，简求才德应时须。
羗夷种落夸威令，秦陇关河听指呼。
自古功名多少壮，及今谈笑定规模。
玉山旧政人谁记，应扫棠阴看画图。
西行答黄季重时季重方在忧中
卢龙云（明代）

长年奔走逐微名，此去西南越百城。圣化菁莪均士类，儒襟羔雁待文衡。

山光傍马琴声入，夜色冲牛剑气横。怪尔蓼莪今且废，远从天外念周京。
夷门曲二首 其二
李梦阳（明代）

南堤二月杏花红，北堤高楼红映空。珊瑚宝玦谁家子，系马门前青树中。
青县道中
潘钟麟（清代）

小憩寻初地，征途问老僧。寒花冲雪绽，幽阁拨林登。

须鬓惊新换，风尘息未能。仆夫侦断岸，隔夜又悬冰。
奉答圣俞岁日书事
欧阳修（宋代）

积雪照清晨，东风冷著人。
年光向老速，物意逐时新。
贳酒闲邀客，披裘共探春。
犹能自勉强，顾我莫辞频。
送王中丞出镇山东
梁有誉（明代）

忆昔乘骢出汉畿，急难才籍九重知。胡来节领襟喉地，塞上功高保障时。

诏下云霄移斧钺，霜飞海岱伫旌旗。自怜筹国身非远，人羡忧时鬓未衰。

日落北庭仍战戟，烽传东郡更疮痍。辕门月下军书动，宪府秋深戍角悲。

独倚青萍堪涕泪，坐挥白羽繫安危。悬知长啸烟尘静，公望于今合鼎彝。
漳州白莲僧宗要见遗纸扇每扇各书一首
蔡襄（宋代）

虚堂永昼来风长，石枕竹簟寒生光。
文园肺渴厌烦热，更要夫君在侧傍。
次陈刚父见简韵
黄文雷（宋代）

呦呦苹野春。我友二三子。
归山睡初足，涧壑秋风起。
一瓣无尽香，黄云绕书几。
别吟极隽永，形魂清九耳。
和郑闳中仙居十一首 其五
陈襄（宋代）

我爱仙居好，官卑分已盈。才非汉循吏，道似鲁狂生。

击柝心虽乐，观民志未平。宁如孟夫子，不食去齐卿。
伤春
欧阳修（宋代）

蕙兰蹊径失芳期，风雨春深怯减衣。
卷箔高楼惊燕入，挥弦远目送鸿归。
蜂催酿蜜愁花尽，絮扑暄条◇雪飞。
欲识伤春多少恨，试量衣带忖要围。
减字木兰花（迟速）
沈瀛（宋代）

未行先止。鱼上竹竿人噪喜。九万鹏风。六月天池一息通。

邯郸鲁酒。却笑行人陵柏寿。笑彼迟何。不道能行失亦多。
朝中措（樊良道中）
李之仪（宋代）

败荷枯苇夕阳天。时节渐阑珊。独泛扁舟归去，老来不耐霜寒。平生志气，消磨尽也，留得苍颜。寄语山中麋鹿，断云相次东还。
相和歌辞。长信怨
王諲（唐代）

飞燕倚身轻，争人巧笑名。生君弃妾意，增妾怨君情。

日落昭阳殿，秋来长信城。寥寥金殿里，歌吹夜无声。
捉搦辞
胡奎（元代）

华阴山头井水深，女儿照影不照心。影可照，心莫宣，欲知妾心井底天。
寄杨六侍郎（时杨初授户部，予不赴同州）
白居易（唐代）

西户最荣君好去，左冯虽稳我慵来。

秋风一箸鲈鱼鲙，张翰摇头唤不回。
天申节乐语口号
周紫芝（宋代）

建章宫殿拥祥烟，遥望需云锡御筵。上帝自应知舜孝，万方宜共祝尧年。

苍龙阙转曈昽日，瑞兽香闻咫尺天。湛露恩深何以报，愿将虎拜答周宣。
酬姚合校书
贾岛（唐代）

因贫行远道，得见旧交游。美酒易倾尽，好诗难卒酬。

公堂朝共到，私第夜相留。不觉入关晚，别来林木秋。
菊花潭
蒲寿宬（宋代）

何处无甘菊，何处无清泉。
菊泉适相值，天地何尝偏。
岂但为九日，可以逾百年。
愿与潭下村，餐英汲潺湲。
用厚后弟强甫韵
刘克庄（宋代）

无住先生独住庵，得朋犹冀自西南。
丹心事国忠无二，白首尊师谊在三。
诗少古风惟近体，学惭实践谩虚谈。
退之未离乎儒者，坐井观天错议聃。
登黄楼作
弘历（清代）

岧峣杰搆俯徐城，黄垩还存玉局名。作镇千秋彭与沛，祀贤并坐弟和兄。

我诗杰句真无就，夫子当年妙独成。太守为民犹切意，况吾饥溺敢忘情。
立春日小饮
赵蕃（宋代）

今日青春立，今年白发多。
酒杯欺我老，梅朵奈渠何。
莲塘与强景明伴读联句
朱诚泳（明代）

睡起深宫厌日长，閒来小辇过莲塘。沿堤钗股多芳荇，夹道丝条总绿杨。

步底流泉分地脉，树头飞翠滴岚光。移将太液池边景，散作旃檀国里香。

共爱精神兼色相，还怜红白间青黄。应疑根自三峰徙，果见花开十丈强。

天马有蹄争出浴，神鱼无饵不须藏。旋收紫的供茶碗，自捲青筒当酒觞。

赤日行天纨扇急，清风入席苧衣凉。蜻蜓对立来还去，属玉双飞集又翔。

小竖敲针权作钓，奚奴横木代为梁。人缘避暑趋亭上，客为寻诗坐水傍。

勘破乾坤俱是乐，真成物我两相忘。濂溪老子无边趣，太乙真人一叶航。

自足娱心歌窈窕，何须濯足赋沧浪。新诗辏出应难和，烂醉扶归也不妨。

须信西方真佛境，更於何处觅仙乡。非才自愧非韩孟，七步谁能敌我王。
临江仙·六月翠蓂飞六荚
佚名（宋代）

六月翠蓂飞六荚，流空大火将西。当年名世间生时。似光风霁月，神爽更精奇。三十成名登上第，芙蓉照水真犀。难淹逸步造丹墀。经纶须大手，谈笑入黄扉。
弟士显六十一贡选赋赠
黄士俊（明代）

棣萼春深花正芳，几回诗思韵西堂。席珍早擅匡时誉，怀玉宁容待价藏。

洞壑泉飞龙欲奋，丹丘枝茂鹤初翔。大才自昔成原晚，且醉阑阶介寿觞。
丝衣
佚名（先秦）

丝衣其紑，载弁俅俅。自堂徂基，自羊徂牛，鼐鼎及鼒，兕觥其觩。旨酒思柔。不吴不敖，胡考之休。
疏漳浦手札毕用倪鸿宝闻黄石斋归途遍游名山韵题后 其一
黄彭年（清代）

绝粒十四朝，赋诗何舂容。孔孟不我弃，文谢今相逢。

大道真受授，一节难自封，钦哉契前哲，祀祭先卧龙。
春风
袁枚（清代）

春风如贵客，一到便繁华。
来扫千山雪，归留万国花。
忆旧游（题南楼）
龙端是（宋代）

问南楼月色，十载相疏，何似今宵。旧雨菰蒲国，想波光雁影，远撼沅潇。拟苏堤上柳，烟碧为谁摇。叹庚扇尘深，胡床梦浅，翠减香销。

迢迢。谩回首，记酹酒江山，曾共金镳。暮色沈西垒，几狂朋来往，舟叶招招。浩歌拍手归去，风月两长桥。算此会何时，刘郎去后多嫩桃。
暗香疏影 九日怀故园桂树
陈洵（清代）

赋情月屋。望广寒树老，山河惊目。梦里悲秋，潇洒临风几枝玉。

叶下亭皋又晚，休再忆画堂春绿。向夜深蝶怨蜂愁，风景小壶宿。

容易重阳待到，旧觞露更洗，芳思盈斛。却恐佳期，过了中秋，不比及花腴菊。

惟教客鬓苍华冷，恨空锁钿筐金粟。想故山今夕怀人，散入楚骚成曲。
酬杨簿正父子和诗
艾性夫（元代）

谁把蛩吟过草堂，烨然引玉照奚囊。
喜看彪固能联笔，愧杀曹奚有短墙。
千古风骚几绝响，一壶冰雪忽增光。
客来谩寄山中稿，莫笑梅花只淡妆。
送泽萌后堂住玉川门二首 其二
释函是（明代）

谁道金轮胜紫霄，溪摇松竹晚萧萧。避人别有深云路，不许时流候牧樵。
山甫游鄞访僧复归山房
舒岳祥（宋代）

麦熟归小隐，诗名留远方。
竹冠山霭重，棕屦石苔香。
扫径怜新笋，临池玩旧芳。
僧交非昔比，吾党惧行藏。
顾鉴沙棡伴梅图 其一
朱景英（清代）

高人只合占幽栖，一卷冰文避俗携。清到梅花圆个个，澹他尘梦小楼西。
次韵隐者陈无隅二首
李弥逊（宋代）

历井扪参蹋藓苔，山腰海角偶徘徊。
身从飘泊似浮水，眼见纷华等湿灰。
共煮松风占乳信，试寻香雪探芳媒。
笑谈疑在蓬瀛上，下视云中两两台。
百字令 其二 闱中题壁
黄钧宰（清代）

漏声几下，看月轮如洗，雨丝初歇。万里山河同照影，总是一般清彻。

歌舞楼台，萧条庭院，恩怨相生灭。是谁分与，一家一个明月。

便道碧落因缘，红尘福分，尔我相殊绝。曾记当时身受处，也是一般清彻。

短梦烟销，华年水逝，争又悲欢别。是谁换却，一时一个明月。
十月十五早饭清都观逍遥堂
黄庭坚（宋代）

心游魏阙鱼千里，梦觉邯郸黍一炊。
蔬食菜羹吾亦饱，逍遥堂下叶辞枝。
减字木兰花 夜渡绕塘江
俞士彪（清代）

暮潮初退。沙嘴人家灯影细。柔橹声声。不许行人梦得成。

萧然在望。醉眼推篷山色爽。水底鱼龙。夜拥囗珠出海东。
凤鹤鹊三题与江社同赋
张蕴（宋代）

立雪精神两瘦芦，天风入羽思江湖。
逋仙梅下曾相识，千载归来一语无。
人日宴大明宫恩赐彩缕人胜应制
李適（唐代）

朱城待凤韶年至，碧殿疏龙淑气来。宝帐金屏人已帖，

图花学鸟胜初裁。林香近接宜春苑，山翠遥添献寿杯。

向夕凭高风景丽，天文垂耀象昭回。
水友续辞 鸡头
王质（宋代）

我取友兮得鸡头，漪澜汪洸不肯流。鸡栖雁栖卑不飞，雁或浮上鸡何为。

溪无洒，沙无虱，所思兮安有毕，湿沙暗虫声𠲌𠲌。
偈颂二百零五首
释正觉（宋代）

香林腊月火烧山，关楗如今透底难。
无碍机锋能自在，虚空挥剑不成瘢。
偈颂六十七首
释原妙（宋代）

一叶落，天下秋。
一尘起，大地收。
有意气时添意气，不风流处也风流。
舍东四咏 其二 松棚
陆游（宋代）

松棚寻丈地，客至共开颜。堪笑杜陵老，坐思千万间。